Az elkülönítőhöz kapcsolódó, cím nélküli vegyes dokumentumok Hajnóczy Péter hagyatékában
vegyes dokumentumok műanyag borítású irattartóban, Hajnóczy-hagyaték, HP00428
Documents in plastic folder, Hajnóczy-hagyaték, HP00428
Az elkülönítő (1975) című szociográfiához kapcsolódó kéziratok és kék, zöld, illetve piros tollal javított kéziratok , valamint a szöveg utóéletének dokumentumai (levelek, újságcikkek, hivatalos iratok), Hajnóczy Péter által kiadásra előkészítve. A dokumentumok összeszerkesztett, gépelt, tisztázott változata egy másik dokumentumegységben található, azonosítója az ITIdatában: Q496626. A 2013-ban a Magvető Kiadónál megjelent Jelentések a süllyesztőből: Az elkülönítő és más írások című kötetben a szociográfiához kapcsolódó hagyatéki anyagok egy részét sajtó alá rendező Nagy Tamás a Q496626 számú azonosítón található iratcsomót tekintette kiindulási pontnak és ahhoz az anyaghoz válogatott további dokumentumokat ebből az iratgyűjtőből. A 2013-as kötet előszavában az alábbiakat olvashatjuk a sajtó alá rendezés szempontjairól: "[a] dokumentumok sorrendjét Hajnóczy ugyan meghatározta (erre bizonyíték a hagyatékban található eredeti dokumentumok – levelek, hatósági határozatok , újságkivágatok és egyebek – saját kezű számozása) [jelen rekordon], ám e sorrend néhány ponton következetlennek mutatkozott: a törvényszéki iratok esetében például, ahol a Legfelsőbb Bírósághoz címzett törvényességi óvás nem előzheti meg a keresetlevelet, csak követheti azt az eljárás rendjének megfelelően; miként előfordult, hogy levél és válaszlevél sorrendje is értelemzavaró módon felcserélődött. Ily módon több alkalommal elkerülhetetlennek bizonyult a szövegek természetes időrendjét helyreállítani. További problémát eredményezett, hogy Hajnóczy – többé-kevésbé – tematikus egységekbe rendezte a közlendő dokumentumokat (a nyilvános botrány, az eljárás, a későbbi fejlemények stb. köré szervezve azokat), de ebben sem volt következetes, ezért az egyes szövegek szerves egymáshoz kapcsolódásának rendjén is szükségesnek tűnt kisebb kiigazításokat végrehajtani. Így keletkeztek a jelen kiadásban Az elkülönítő fejezetei, amelyek címét a Hajnóczyra oly jellemző címadási módszer – egy-egy szövegbéli fordulat kiemelése – segítségével én választottam." (26–27.)
Az iratcsomó különböző dokumentumai – A jelentés; A nagy jógi légzés és a Hőközpont címekkel közreadott három fikciós szöveget leszámítva – nem kaptak önálló rekordokat az ITIdatában, mert e dokumentumok összességét Hajnóczy Péter nyilvánvalóan összetartozóként kezelte. Ez a rekord továbbá nem ad teljes leírást a több mint 600 oldal terjedelmű iratcsomó minden dokumentumáról, hiszen a fenti elvek alapján kötetbe szerkesztett változat igen közelinek nevezhető az egyébként sok helyen valóban következetlennek tűnő szerzői szándékhoz. A további kutatást a digitális fakszimilék hiánytalan közlése teszi lehetővé.
A Szegedi Hajnóczy Péter Hagyatékgondozó Műhely nem látta el önálló jelzettel a dokumentumot.